E-simkort bliver en bombe under teleselskabernes guldæg

Det vil på sigt være slut med dyre roaming-takster og teleselskaber, der låser deres kunder fast med abonnementer, når e-simkortet har erstattet de fysiske simkort, spår tele-ekspert.

Det er en lille plasticdims, der forsvinder. Men konsekvenserne kan blive langt større.

Det fysiske simkort, som vi kender det fra mobiltelefonerne, synger på sidste vers. De største mobilproducenter som Samsung og Apple arbejder i øjeblikket på at indbygge simkortet direkte i telefonerne fra så tidligt som 2016, og det træk vil ryste rundt på teleindustrien.

I stedet for at man skal skifte simkort ud fysisk, når man eksempelvis er ude at rejse og ønsker at købe et lokalt abonnement eller taletidskort, vil mobilbrugerne med e-simkortet potentielt have adgang til hundredevis af simkort og dermed forskellige teleselskaber. Blot et klik i en app vil være nok til at skifte abonnement.

Dermed står teleselskabernes guldkalv - de høje roaming-priser på opkald og dataforbrug i udlandet - for skud.

»Det her er en bombe under teleselskabernes roaming-regime. Man tager helt luften ud af merprisen,« siger stifter af tele-konsulentvirksomheden Netplan, Torben Rune og fortsætter:

»Hvis vi kigger nogle år frem, så vil du kun have dynamiske simkort (e-simkort, red.). Det her er begyndelse på enden af fysiske simkort.«

Vælg mobiludbyder fra en app

Teleselskaberne har indtil videre levet højt på at afkræve høje roaming-takster, når mobilkunderne rejser til udlandet.

Det har blandt andet været muligt, fordi det er besværligt at blive kunde i et nyt land og skulle skifte simkortet ud fysisk i telefonen, hver gang man krydser en grænse. Samtidig har et nyt simkort også tidligere betydet et nyt telefonnummer, hvilket især er et problem for forretningsrejsende, der har et konstant behov for at kunne ringe fra det samme nummer.

»Det er noget bøvl, og derfor virker konkurrencen på mobiltelefoni i udlandet ikke, og det har holdt roamingtaksterne høje,« siger Torben Rune.

Men nogle forhold har ændret sig. Flere benytter sig af ip-telefoni over dataforbindelsen og dropper den almindelige telefonforbindelse. I de nyere versioner af styresystemet Android er muligheden for at sætte systemets standard telefon-app op som en ip-telefon endda indbygget fra fabrikken.

»Det, der gør e-simkortet attraktivt nu, er, at vi i langt højere grad bruger telefoner som dataenheder og ip-telefoni. På mobile datavoice-tjenester er det ligegyldigt hvilket simkort, der sidder i, bare der er dataforbindelse,« siger Torben Rune, der forestiller sig en fremtid, hvor man let kan vælge et nyt mobilabonnement fra en ny lokal teleudbyder via en app, lige så snart man krydser grænsen.

Eksempelvis vil man kunne købe en Verdens-pakke, Europa-pakke, Asien-pakke eller lignende, der gør det muligt let at skifte mellem de forskellige lokale operatører i de pågældende områder.

På den måde er man som forbruger hele tiden sikret lokale priser. Samtidig er man heller ikke bundet til de udenlandske teleselskaber, som ens danske teleselskab har lavet aftaler med.

»Det gør det lettere for forbrugerne at udnytte konkurrencen, som det giver i markedet,« siger Torben Rune og udpeger taberne, når de nye e-simkort har overtaget:

»Det bliver ubehageligt for teleselskaberne, fordi de ikke længere er herre over, hvordan kunderne betjenes. De kan ikke tage overpris for udlandsroaming, og det er de klar over. I en periode vil det påvirke deres indtjening, fordi man har baseret meget af forretningen på urealistisk høje roaming-takster.«

I stedet for en verden med roaming, vil der højst sandsynligt komme nogle nye spillere ind på markedet. Disse tredjeparter vil netop stå for at udvikle løsninger, der virker på tværs af grænser og kan forbinde mobilbrugerne med de lokale teleselskaber i eksempelvis en app. Og det er ikke utænkeligt at teknologi-giganter som Apple og Google kaster sig ind i det marked for at kunne udbyde tjenesten som en app sammen med en ny telefon ifølge Torben Rune.

»Det her vil enten føre til, at teleselskaber opgiver global roaming, eller man vil se, at de selv vil lave produkter, der i samarbejde med hinanden kan tilbyde de samme tredjepartsfunktioner i telefonerne,« siger Torben Rune.

Det offentlige kan spare penge på e-simkort

E-simkortet bringer ikke kun bedre konkurrencevilkår og dermed bedre priser til smartphone-brugerne. I en verden af forbundne enheder - eller Internet of Things - er der også et stigende behov for at små enheder kan koble sig på nettet med et simkort.

Blandt offentlige leverandører af infrastrukturtjenester som vand, varme og elektricitet kan de de dynamiske simkort være med til at ændre spillereglerne markant.

Både el og vandmålere kan udstyres med simkort, der sender målingerne ud til leverandøren. Men da enhederne hidtil har været udstyret med et fysisk simkort, er det alt for besværligt for leverandørerne at skifte dem og dermed teleselskabet ud.

»Det er kæmpe problem, fordi det er voldsomt økonomisk belastende at skifte operatør. Så i praksis er den fri konkurrence sat ud af kraft, fordi gevinsten ved at skifte operatør ikke står mål med at skulle skifte simkortene ud,« siger Torben Rune.

Dette vil dog ændre sig i takt med, at disse enheder også begynder at understøtte e-simkortet. De gør det således muligt for virksomhederne at skifte teleudbyder fra centralt hold uden at skulle ud og skifte et fysisk simkort i folks hjem.

Dermed bliver telepriserne også presset ned på dette område.

»De eneste, der bliver presset af det dynamiske simkort, er teleselskaberne. Og de bliver tvunget til at understøtte det. Jeg tror ikke i længden, at de kan holde stand mod det fri operatørvalg,« siger Torben Rune.

Samme sikkerhed som ved fysisk simkort

Der har blandt Version2’s læsere været flere bekymrede ytringer omkring sikkerheden ved at indbygge simkortets funktioner i telefonens hardware.

Blandt andet bekymrer det, hvorvidt myndigheder og andre uvedkommende, vil være i stand til at spore udstyret.

Der er dog ikke grund til yderligere bekymring, end den man har i forvejen, ifølge Torben Rune.

»Godt nok kan du ikke selv skifte simkortet fysisk, men hvis du har 500 simkort og en app, der kan skifte dem, så er du bedre kørende end med et fysisk simkort,« siger han og fortsætter:

»Men man må ikke tro, at det ændrer problemstillingen med, at offentlige myndigheder kan og skal følge med i, hvad der foregår på den enkelte terminal. E-simkortet stiller dig ikke anderledes end med et fysisk simkort, da sikkerheden ligger på et højere niveau. Du kan sagtens putte et andet simkort i, men det ændrer ikke serienummeret på telefonen, som kan spores. Så hvis du er bange for overvågning, skal du smide telefonen ud - på samme måde som i dag.«